钦定古今图书集成/明伦汇编/闺媛典/第119卷 > 关盼盼
## 钦定古今图书集成/明伦汇编/闺媛典/第119卷 > 关盼盼

按《长庆集和燕子楼诗序》：“徐州张尚书有爱妓盼盼，
善歌舞，雅多风态。予为校书郎时，游淮泗间，张尚书
宴予，酒酣，出盼盼以佐欢。予因赠诗落句云：‘醉娇胜
不得，风袅牡丹枝’。一欢而去。尔后绝不复知，兹一纪
矣。昨日司勋员外郎张仲素绘之访余，因吟诗，有《燕
子楼》诗三首，辞甚婉丽。诘其由，乃盼盼所作也。绘之”
从事武宁军累年，颇知盼盼始末，云：“张尚书既殁，彭
城有张氏旧第，中有小楼名燕子，盼盼念旧爱而不
嫁，居是楼十馀年，于今尚在。”盼盼诗云：“楼上残灯伴
晓霜，独眠人起合欢床。相思一夜情多少，地角天涯
未是长。”又云：“北邙松柏锁愁烟，燕子楼中思悄然。自
埋剑履歌尘散，红褪香消已十年。”又云：“适看鸿雁岳
阳回，又睹元禽逼社来。瑶瑟玉箫无意绪，任从蛛网
任从灰。”余尝爱其新作，乃和之云：“满窗明月满帘霜，
被冷灯残拂卧床。燕子楼中寒月夜，秋来祇为一人
长。”“钿带罗衫色似烟，几回欲著即潸然。自从不舞《霓
裳曲》，叠在空箱十二年。”又：“今春有客洛阳回，曾到尚
书墓上来。见说白杨堪作柱，争教红粉不成灰。”又赠之绝句云：“黄金不惜买蛾眉，拣得如花四五枝。歌舞
教成心力尽，一朝身去不相随。”后仲素以余诗示盼，
盼乃反复读之，泣曰：“自公薨背，妾非不能死。恐百载
之后，以我公重色，有从死之妾，是玷我公清范也，所
以偷生耳。”乃和白诗云：“自守空楼敛恨眉，形同秋后
牡丹枝。舍人不会人深意，讶道泉台不去随。”盼盼得
诗，后怏怏旬日，不食而卒，但吟云：儿童不识冲天物，
谩把青泥污雪毫。